ดอกเบี้ยขาขึ้นกองทุนรวมโอดครึ่งปีโต0.6%
กองทุนรวมเหนื่อย ครึ่งปีโต 1.27 หมื่นล้านบาท หรือ 0.62% แบงก์ขึ้นดอกเบี้ยกองทุนนอกวูบ 8 หมื่นล้าน
17 ส.ค. 2554

กองทุนรวมเหนื่อย ครึ่งปีโต 1.27 หมื่นล้านบาท หรือ 0.62% แบงก์ขึ้นดอกเบี้ยกองทุนนอกวูบ 8 หมื่นล้าน
รายงานข่าวจากสมาคมบริษัทจัดการลงทุน เปิดเผยว่า ครึ่งแรกของปี สิ้นสุดวันที่ 30 มิ.ย. 2554 กองทุนรวมทั้งระบบมีมูลค่าสินทรัพย์สุทธิ 2,045,082.51 ล้านบาท เพิ่มขึ้น 12,697.74 ล้านบาทหรือ 0.62% จากสิ้นปีที่ผ่านมา ซึ่งอยู่ที่ 2,032,384.76 ล้านบาท
ทั้งนี้ หากไม่นับรวมกองทุนอสังหาริมทรัพย์เพื่อแก้ไขปัญหาระบบสถาบันการเงินและกองทุนประเภทอื่นๆ จะมีมูลค่าสินทรัพย์สุทธิรวม 1,868,510.06 ล้านบาท เพิ่มขึ้น 6,790.04 ล้านบาท หรือ 0.36% จากสิ้นปีที่ผ่านมาอยู่ที่ 1,868,510.06ล้านบาท
บริษัทหลักทรัพย์จัดการกองทุน (บลจ.) 5 อันดับแรกที่มีมูลค่าสินทรัพย์สูงสุด ได้แก่ บลจ.กสิกรไทย มีจำนวน 5 แสนล้านบาท มีส่วนแบ่ง 24.47% เพิ่มขึ้นจากสิ้นปีที่ผ่านมา จำนวน 1.84 หมื่นล้านบาท หรือ 3.83% รองลงมา บลจ.ไทยพาณิชย์ มูลค่า 4.79 แสนล้านบาท มีส่วนแบ่ง 23.43% เพิ่มขึ้น 4,595.41 ล้านบาท หรือ 0.97%
อันดับ 3 บลจ.กรุงไทย มูลค่า 2.57 แสนล้านบาท มีส่วนแบ่ง 12.59% เพิ่มขึ้น 1.98 หมื่นล้านบาท หรือ 8.34% อันดับ 4 บลจ.เอ็มเอฟซี มูลค่า 1.58 แสนล้านบาท มีส่วนแบ่ง 7.72% ลดลง 3,336 ล้านบาท หรือ 2.07% และอันดับ 5 บลจ.บัวหลวง มูลค่า 1.5 แสนล้านบาท มีส่วนแบ่ง 7.33% ลดลง 13,492.98 ล้านบาท หรือ 8.26%
ทั้งนี้ กองทุนรวมเพื่อไปลงทุนต่างประเทศ (FIF) มูลค่าสินทรัพย์ลดลงมากถึง 82,440.59 ล้านบาท หรือ 19.21% โดยจำนวนกองทุนลดลง 139 กอง เนื่องจากกองทุนครบอายุการลงทุน กองทุนรวมตลาดเงิน หรือมันนี่มาร์เก็ต สินทรัพย์ลดลง 16,522.69 ล้านบาท หรือ 7.71% โดยมีจำนวนกองทุนลดลง 1 กอง ขณะที่กองทุนหุ้นเพิ่มขึ้น 22 กอง สินทรัพย์เพิ่ม 6,638.89 ล้านบาท หรือ 1.54% ส่วนกองทุนรวมอสังหาริมทรัพย์เพิ่มขึ้น 4 กอง เติบโต1.04 หมื่นล้านบาท หรือ 12.18%
นางโชติกา สวนานนท์ กรรมการผู้อำนวยการ บลจ.ไทยพาณิชย์ กล่าวว่าปีนี้กองทุนรวมเติบโตได้ค่อนข้างยาก เนื่องจากได้รับผลกระทบจากธนาคารที่ให้อัตราดอกเบี้ยพิเศษ ทำให้นักลงทุนบางส่วนโยกเงินจากกองทุนมันนี่มาร์เก็ตออกไปฝากเงิน ประกอบกับกองทุนที่ไปลงทุนต่างประเทศครบอายุการลงทุน ซึ่งบลจ.ต่างหากองทุนรวมออกมารองรับ แต่ก็ไม่สามารถดึงเงินลงทุนอยู่ในระบบได้ทั้งหมด 
นายสมชัย บุญนำศิริ กรรมการผู้จัดการ บลจ.กรุงไทย กล่าวว่า กองทุนรวมของบริษัทโตสวนอุตสาหกรรม เนื่องจากขายกองทุนได้เพิ่มขึ้นผ่านธนาคารกรุงไทย อีกทั้งสามารถดึงเม็ดเงินกองทุนรวมเกาหลีที่ครบอายุกลับเข้ามาลงทุนในกองทุนตราสารหนี้ที่กำหนดระยะเวลาลงทุนชัดเจน และผสมผสานการลงทุนในต่างประเทศที่ออกใหม่ได้หมด
นอกจากนี้ กองทุนรวมอสังหาริมทรัพย์สินทรัพย์เพิ่มประมาณ 1 หมื่นล้านบาท จากการออกกองทุนใหม่ รวมทั้งกองทุนเดิมมีมูลค่าเพิ่มขึ้นจากราคาหุ้น
ด้านตลาดหลักทรัพย์สรุปยอดธุรกรรมงานตลาดนัดกองทุนรวม Mutual Fund [email protected] Paragon เมื่อสัปดาห์ที่ผ่านมา 4 วัน มียอดธุรกรรมรวม 2,042 รายการ ยอดเงินลงทุนกว่า 551 ล้านบาท โดยกองทุนรวมหุ้นระยะยาว (LTF) ได้รับความสนใจสูงสุดและมีธุรกรรมเพิ่มขึ้นกว่าปีก่อน โดยงานครั้งต่อไปจะจัดขึ้นในวันที่ 1518 ก.ย.นี้ ณ ศูนย์การค้าพาราไดซ์พาร์ค